Η **Γουίνι Μαντικιζέλα Μαντέλα** (*Winnie Madikizela Mandela*, 26 Σεπτεμβρίου 1936- 2 Απριλίου 2018), γνωστή και ως **Γουίνι Μαντέλα**, ήταν Νοτιοαφρικανή ακτιβίστρια στο κίνημα κατά του Απαρτχάιντ, πολιτικός, και η δεύτερη σύζυγος του **Νέλσον Μαντέλα**. Υπηρέτησε ως μέλος του κοινοβουλίου της Νοτίου Αφρικής από το 1994 έως το 2003, και από το 2009 έως τον θάνατό της, ενώ υπήρξε υφυπουργός πολιτισμού από το 1994 έως το 1996. Υπήρξε μέλος του Αφρικανικού Εθνικού Κογκρέσου ANC (African National Congress) και ήταν γνωστή και ως η "Μαμά του Έθνους".

Ολοκλήρωσε τις σπουδές της ως κοινωνική λειτουργός το 1955 και παντρεύτηκε τον ακτιβιστή του κινήματος κατά του Απαρτχάιντ Νέλσον Μαντέλα το 1958 στο Γιοχάνεσμπουργκ. Ο γάμος τους διήρκησε 38 χρόνια, ενώ απέκτησαν μαζί και δυο παιδιά. Το 1963, μετά την δίκη και φυλάκιση του Μαντέλα, η Γουίνι αποτέλεσε τη δημόσια εκπροσώπησή του. Κατά τη διάρκεια των 27 χρόνων που ο Μαντέλα παρέμεινε φυλακισμένος, η Μαντικιζέλα Μαντέλα δεν σταμάτησε τις εκστρατείες για την αποφυλάκισή του και τον αγώνα υπέρ των δικαιωμάτων των μαύρων Νοτιοαφρικανών. Σε πολλές περιπτώσεις συνελήφθη από την εθνική υπηρεσία ασφαλείας του Απαρτχάιντ, βασανίστηκε, τέθηκε υπό περιοριστικά μέτρα, εξορίστηκε σε αγροτικές περιοχές και πέρασε αρκετούς μήνες στην απομόνωση.

Στα μέσα του 1980 φέρεται να συμμετείχε σε σημαντικό αριθμό βίαιων συμβάντων στο Σοβέτο, το οποίο είχε ως αποτέλεσμα την καταδίκη της από το κίνημα κατά του Απαρτχάιντ. Κατά τη διάρκεια αυτής της περιόδου το σπίτι της κάηκε από κατοίκους του Σοβέτο. Το 1998 η επιτροπή Αλήθειας και Συμφιλίωσης (Truth and Reconciliation Commission - TRC), η οποία είχε ιδρυθεί από την κυβέρνηση του Νέλσον Μαντέλα με σκοπό την έρευνα σε περιπτώσεις κατάχρησης των ανθρωπίνων δικαιωμάτων, βρήκε την Μαντικιζέλα Μαντέλα "πολιτικά και ηθικά ένοχη για παραβιάσεις ανθρωπίνων δικαιωμάτων από τον "ποδοσφαιρικό σύλλογο Μαντέλα Γιουνάιτεντ"", που λειτουργούσε ως προσωπική της φρουρά. Η Μαντικιζέλα Μαντέλα ενέκρινε τον βασανισμό και φόνο των συνεργατών της κυβέρνησης του Απαρτχάιντ, καθώς και των πληροφοριοδοτών της αστυνομίας και η προσωπική της φρουρά προχώρησε σε απαγωγές, βασανιστήρια και φόνους, με πιο γνωστή τη δολοφονία του 14χρονου Στόμπι Σεπέι.

Ο Νέλσον Μαντέλα αποφυλακίστηκε στις 11 Φεβρουαρίου 1990 και το ζευγάρι χώρισε το 1992, με το διαζύγιό τους να οριστικοποιείται τον Μάρτιο του 1996. Κατά τη διάρκεια της ασθένειάς του, η Γουίνι τον επισκέφθηκε. Ως παλιό στέλεχος του κόμματος του Αφρικανικού Εθνικού Κογκρέσου, συμμετείχε στην κυβέρνηση μετά την Απαρτχάιντ περίοδο, αν και απομακρύνθηκε από την θέση της μετά από κατηγορίες διαφθοράς. Το 2003 καταδικάστηκε για κλοπή και απάτη, οπότε και προσωρινά αποσύρθηκε από την πολιτική, όπου και επέστρεψε αρκετά χρόνια αργότερα.

Ο γάμος με τον Νέλσον Μαντέλα
-----------------------------

Η Γουίνι ήταν 22 χρονών όταν γνώρισε τον Μαντέλα, ο οποίος ήταν δεκαέξι χρόνια μεγαλύτερός της και ήδη διακεκριμένο μέλος του κινήματος κατά του Απαρτχάιντ. Το 1957, την περίοδο που γνωρίστηκαν στο Σοβέτο, ο Μαντέλα ήταν ακόμη παντρεμένος με την Έβελιν Μάσε, από την οποία πήρε διαζύγιο την ίδια χρονιά.

Στις 25 Μαίου 1958 το ζευγάρι αρραβωνιάστηκε στο Γιοχάνεσμπουργκ και την ίδια χρονιά στις 14 Ιουνίου παντρεύτηκαν στην Μπιζάνα. Το ζευγάρι απέκτησε δύο κόρες, την Ζενάνι (1958) και την Ζιντζίβα (1960). Το 1963 ο Μαντέλα συνελήφθη και παρέμεινε στην φυλακή έως το 1990.

Το ζευγάρι οριστικοποίησε το διαζύγιό του το 1996 έπειτα από διακανονισμό εκτός δικαστηρίου. Κατά τη διάρκεια των δικαστικών ακροάσεων του διαζυγίου, ο Μαντέλα ανέφερε την απιστία της Μαντικιζέλα Μαντέλα ως αιτία διαζυγίου. Η προσπάθειά της να καταλήξει σε διακανονισμό $5 εκατ. (R70 εκατ) - τα μισά από όσα ισχυρίστηκε ότι άξιζε ο σύζυγός της - απέτυχε όταν η ίδια δεν εμφανίστηκε στην δικαστική ακρόαση.

Παραπομπές
----------

1. ↑  www.latimes.com/world/la-fg-south-africa-winnie-20180402-story.html. Ανακτήθηκε στις 3  Απριλίου 2018.
2. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb12050725r. Ανακτήθηκε στις 10  Οκτωβρίου 2015.
3. ↑  www.pa.org.za/person/nomzamo-winfred-madikizela-mandela/. Ανακτήθηκε στις 1  Φεβρουαρίου 2018.
4. ↑  www.pa.org.za/person/nomzamo-winfred-madikizela-mandela/.
5. ↑  «Winnie Madikizela-Mandela (26 September 1936 – 2 April 2018)». Nelson Mandela Foundation, 3 Απριλίου 2018.
6. ↑  «Winnie Madikizela-Mandela: Anti-apartheid campaigner dies at 81». BBC NEWS, 2 Απριλίου 2018.
7. 1 2  «Winnie Mandela resigns ANC posts». CNN.com/World, 25 Απριλίου 2003.
8. 1 2  «Jacob Zuma set for presidency». Brand South Africa, 07 May 2009. Αρχειοθετήθηκε από το πρωτότυπο στις 4 Απριλίου 2018. Ανακτήθηκε στις 7 Απριλίου 2020.
9. ↑  «Who was Winnie Mandela, South Africa's 'Mother of the Nation?'». DW, world.
10. 1 2 3  «Winnie Madikizela-Mandela». South African History Online.
11. ↑  News, A. B. C. «Winnie Madikizela-Mandela, anti-apartheid campaigner and Nelson Mandela's ex-wife, dies». *ABC News* (στα Αγγλικά). Ανακτήθηκε στις 12 Απριλίου 2020.
12. ↑  «Five times Winnie Mandela has let us down». Mail & Guardian, Africa's best Read, 12 Οκτωβρίου 2014.
13. ↑  «Winnie Madikizela-Mandela obituary». The Guardian.
14. ↑  «Isolating Madikizela-Mandela was not my decision alone‚ says Mufamadi». TIMES, live.
15. ↑  «Winnie Madikizela-Mandela and the ghosts of crimes past». politicsweb.co.za.
16. ↑  «Winnie Mandela: the turbulent life of the woman who went from 'Mother of the Nation' to 'mugger'». Independent, Adam Lusher, 2 Απριλίου 2018.
17. ↑  «TRC findings: Winnie». BBC news, 29 Οκτωβρίου 1998.
18. ↑  «Bodies exhumed in ANC 'murder' case linked to Winnie Mandela». Independent, Nastasya Tay, 12 Μαρτίου 2013.